ገቢዎች ሚኒስቴር በአንድ ወር ውስጥ ተሰብስቦ የማያውቅ ገቢ ሰበሰብኩ አለ
የገቢዎች ሚኒስቴር በየካቲት ወር 2011 ዓ.ም. ብር 17.8 ቢሊዮን ብር በመሰብሰብ ከዕቅዱ 90 በመቶ በማሳካት በተቋሙ ታሪክ በአንድ ወር ውስጥ የተሰበሰበ ከፍተኛ የገቢ አፈጻጸም ማስመዝገቡን፣ ሚኒስትሯ ወ/ሮ አዳነች አቤቤ ዓርብ መጋቢት 6 ቀን 2011 ዓ.ም. በሰጡት ጋዜጣዊ መግለጫ አስታወቁ፡፡ሚኒስቴሩ ካሁን ቀደም በወር የሚሰበሰበው ገቢ ከ15 ቢሊዮን ብር በልጦ እንደማያውቅ የጠቀሱት ሚኒስትሯ፣ ባለፉት ስምንት ወራት የተሰበሰበው ገቢም ባለፈው ዓመት ከተሰበሰበው ገቢ አንፃር የ11.6 በመቶ ጭማሪ ማሳየቱን ተናግረዋል፡፡ በበጀት ዓመቱ ስምንት ወራት 161.8 ቢሊዮን ብር ለመሰብሰብ ታቅዶ 130.7 ቢሊዮን ብር በመሰብሰብም የዕቅዱን 81 በመቶ ማሳካት ተችሏል ብለዋል፡፡ ይኼም በበጀት ዓመቱ ለመሰብሰብ ከታቀደው 213.97 ቢሊዮን ብር ገቢ 54 በመቶውን የሚሸፍን መሆኑን ገልጸዋል፡፡ለዚህ ከፍተኛ የአሰባሰብ ውጤት አስቻይ የሆኑ ሁኔታዎች የውዝፍ ዕዳ አሰባሰብ ክትትል በመደረጉ፣ የአቤቱታ ከፍተት ሥርዓትን ማሻሻል፣ የሕግ ማስከበር ሥራዎችን አጠናክሮ መሥራቱ፣ የታክስ ንቅናቄዎች ግብርን በፈቃደኝነት መክፈልን ማሳደጋቸውና በተቋሙ የሪፎርም ሥራዎች ተጠናክረው መቀጠላቸው ከፍተኛ አስተዋጽኦ ነበራቸው ሲሉም አብራርተዋል፡፡ነገር ግን አሁንም ቢሆን የአገሪቱ ኢኮኖሚ ሊያመነጨው ከሚቻለው የግብር መጠን አንፃር ሲታይ የሚሰበስበው እጅግ አናሳ ነው ያሉት ሚኒስትሯ፣ በአገሪቱ ግብር መክፈል ከሚገባቸው አካላት 60 በመቶ ብቻ እንደሚከፍሉና 40 በመቶ ከሚሆኑት መሰብሰብ የሚገባው ሳይሰበሰብ እንደሚቀር አስረድተዋል፡፡በተጨማሪም በግብር መረቡ ውስጥ የገቡት 60 በመቶ ግብር ከፋዮች ሁሉ የሚገባቸውን ያህል እየከፈሉ እንዳልሆነ፣ ኪሳራንና ባዶ ሽያጭን የሚያመለክቱ ይበረክታሉ ሲሉም ገልጸዋል፡፡ከዚህ ጎን ለጎን በአንድ ወር ውስጥ 199 ሚሊዮን ብር የሚገመቱ የተለያዩ የኮንትሮባንድ ዕቃዎች መያዛቸውን ጠቁመው፣ ከነበሩት ኬላዎች በተጨማሪ አዳዲስ 24 ኬላዎችን በመጨመር ኮንትሮባንድን ለመከላከል እየተሠራ እንደሆነም ተናግረዋል፡፡